Clemens Episcopus servus servorum Dei, ad perpetuam rei memoriam. Pia devotorum desideria fidelium illa pr?sertim quæ divini cultus et Religionis augmentum respicere dignoscantur libenter favore Apostolico prosequimur, eisque benevolum impertimur assensum. Exhibita siquidem nobis pro parte electorum filiorum Jacobi Abbatis, et Conventus Monasterii Clun. Matisconensis Diœcesis petitio continebat quod olim bonæ memoriæ Andronius tituli S. Marcelli Presbyteri Cardinalis olim Abbas dicti Monasterii providè attendens quod in civitate Avenionensi non erat aliquod Monasterium Monachorum nigrorum, et quod valde decens existeret, quod ordo Clun. haberet in eadem civitate aliquod Monasterium Monachorum ipsorum in quo duodecim continuè inibi deservientes in divinis et alii duodecim in jure Canonico studentes Monachi dicti Ord. existerent quędam hospitia et hortos magnæ Domui Abbatis dicti Monasterii pro tempore existentia in dicta civitate consistentis contigua de bonis à Deo sibi collatis acquisivit, ut inibi Monasterium ipsum construeretur, et etiam fundaretur ac de aliquibus prioratibus seu aliis beneficiis dicti ordinis eidem Monasterio uniendis pro necessitatibus Monachorum eorundem inibi ponendorum ac servitorum eis necessariorum, et aliis oneribus supportandis dotaretur. Quare pro parte Jacobi Abbatis, et Conventus prædictorum nobis extitit humiliter supplicatum, ut dictam modum in Monasterium dicti ordinis in honorem, et sub vocabulo S. Martialis Episcopi et Confessoris, erigere ac statuere et ordinare quod domus ipsa deinceps Monasterium præfati ordinis existeret in quo duodecim continuè Domino deservientes, et alii duodecim in jure Canonico studentes Monachi dicti ordinis deberent perpetuo residere, et quod inibi Ecclesia cum campanili, Campanis, Cemeterio, domibus et aliis necessariis officinis construeretur, et etiam ædificaretur. Et ut præmissa decentius fieri ac iidem Monachi commodius sustentari valeant, eidem Abbati uniendi et incorporandi, tot Prioratus seu alia Beneficia dicti ordinis eidem Monasterio quod eorum fructus, redditus, et proventus mille florenos auri valerent annuatim, licentiam concedere de benignitate Apostolica dignaremur. Nos igitur ipsorum Iacobi Abbatis et Conventus laudabile propositum in hac parte plurimùm in Domino commendantes hujusmodi supplicationibus inclinati dictam domum in Monasterium in honorem et sub vocabulo dicti S. Martialis authoritate Apostolica erigimus ac statuimus, et etiam ordinamus quod ex nunc dicta domus Monasterium dicti ordinis existat et Monasterium S. Martialis nuncupetur, et à dicto Monasterio Cluniacensi dependeat, et per Monachos ejusdem Monasterii Cluniacensis, juxta ordinationem dicti Jacobi Abbatis cum consilio Fratris Petri Archiepiscopi Arelatensis Camerarii nostri, super hoc faciendam perpetuo regatur, et etiam gubernetur. Et quod in eodem Monasterio, sic de novo erecto duodecim inibi Domino continue deservientium, et aliorum duodecim in jure Canonico studentium Monachorum numerus perpetuo esse debeat et existat. Et quod Monasterium, sic erectum ac hujusmodi, et alii si qui forsan in majori numero pro tempore fuerint Monachi in ipso Monasterio commorantes gaudeant omnibus privilegiis, libertatibus, et immunitatibus quibus alia Monasteria, et etiam Monachi dicti ordinis gaudent et gaudere consueverunt, et quod Jacobus Abbas, et Conventus prædicti Ecclesiam hujusmodi cum Campanuli, Campanis, Cemeterio, domibus, et aliis officinis prædictis in ipso Monasterio, sic ut præfertur erecto, in loco tamen ad hoc congruo, et honesto construere, et construi facere teneantur super quo eis specialem concedimus tenore præsentium potestatem, et insuper eisdem Abbati, et Conventui Ecclesiam, et cœmeterium hujusmodi cum constructa fuerint per aliquem Catholicum antistitem gratiam, et concessionem Sedis Apostolicæ habentem benedicendi ac etiam consecrandi, et nihilominus eidem Jacobo Abbati statuendi, et ordinandi auctoritate prædicta, cum consilio dicti Archiepiscopi, eidem Monasterio, sic ut præmittitur erecto pro hujusmodi necessitatibus, et aliis oneribus supportandis tot Prioratus seu alia beneficia Ecclesiastica dicti ordinis quod eorum fructus redditus, et proventus valorem mille florenorum auri ponderis Florentini non excedant annuatim dummodo Prioratus seu beneficia hujusmodi Conventuales seu Conventualia non fuerint etiamsi dispositioni Apostolicæ specialiter vel generaliter reservati seu reservata existant, cum omnibus juribus et pertinentiis suis. Ita tamen quod cedentibus, vel decedentibus Prioribus Prioratuum, sic ut præfertur, uniendorum ac beneficia prædicta obtinentibus liceat illi qui eidem Monasterio, sic ut præfertur erecto pro tempore præfuerit corporalem possessionem Prioratuum et Beneficiorum eorundem apprehendere, ac nancisci ac perpetuo retinere, Diœcesanorum locorum et cujuslibet alterius licentia minime requisita ac fructus, redditus, et proventus Prioratuum et beneficiorum eorumdem perpetuo percipere, et habere ac illos in usus suos et Monasterii prædicti ac in supportationem onerum, et in sustentationem Monachorum eorundem convertere, et licite disponere de illis nonobstantibus quibuscumque constitutionibus Apostolicis ac statutis, et consuetudinibus Monasterii et ordinis prædictorum contrariis, juramento confirmatione Apostolica vel quacumque firmitate alia roboratis. Seu si aliqui super præmissionibus sibi faciendis de hujusmodi Prioratibus, aut aliis beneficiis Ecclesiasticis in illis partibus speciales vel generales Apostolicæ Sedis vel Legatorum ejus litteras impetrarint etiamsi per eas ad inhibitionem, reservationem et Decretorum vel alios quomodolibet sit processum, quas quidem litteras, et processus habitos per eosdem ad Prioratus ac beneficia ejusmodi volumus non extendi, sed nullum per hoc eis quoad assecutionem prioratuum ac beneficiorum aliorum præjudicium generari, et quibuslibet privilegiis, indulgentiis, et litteris Apostolicis generalibus vel specialibus quorumcumque tenorum existant per quæ præsentibus non expressa vel totaliter non inserta effectus earum impediri valent quomodolibet vel differri, et de quibus quorumque toties tenoribus habenda sit in nostris litteris mentio specialis proviso quod Prioratus ac beneficia hujusmodi debitis obsequiis non fraudentur ac solitis Monachorum, et administrorum numerus in eisdem nullatenus minuatur ac deserviatur, inibi laudabiliter in divinis plenam et liberam concedimus tenore præsentium facultatem. Nos enim ex nunc irritum decernimus, et inane si secus super iis à quoquam quavis auctoritate scienter vel ignoranter contigerit attentari. Nulli ergo omnino hominum liceat hanc paginam nostræ erectionis, statuti, ordinationis, concessionis, voluntatis, et constitutionis infringere vel ei ausu temerario contraïre. Si quis autem hoc attentare præsumpserit indignationem omnipotentis Dei, et Beatorum Petri et Pauli Apostolorum ejus se noverit incursurum datum apud Speluncam Cajetan. Diœcesis undecimo Kalendas Maii, Pontificatus nostri anno primo.